ครึ่งบ่าย…ไม้สั้น – บล.คันทรี่ กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
16 พ.ย. 2558

สรุปตลาดภาคเช้า
ตลาดภาคเช้าปิดปรับตัวลดลงแรงตั้งแต่เปิดตลาด (ลดลงมากสุดของช่วงเช้าอยู่ที่ -13.67 จุด) โดยได้รับปัจจัยลบมาจากเหตุความไม่สงบที่กรุงปารีสในช่วงเช้าวันเสาร์ที่ผ่านมา รวมถึงราคาน้ำมันดิบที่ยังคงลดลงต่อเนื่องทำให้มีแรงขายออกมาในหุ้นกลุ่มพลังงานค่อนข้างมาก แม้ระหว่างวันจะมีการายงานตัวเลข GDP ประจำไตรมาส 3 ของทางสภาพัฒน์ออกมาอยู่ที่ 2.9% ดีกว่าคาดเล็กน้อย รวมทั้งคาดการณ์ GDP ปี59 จะเติบโต 3-4%
 
แนวโน้ม ภาคบ่าย
คาดดัชนีมีแนวโน้มยังคงอยู่ในแดนลบต่อเนื่อง หลังจากยังขาดปัจจัยบวกใหม่ๆเข้ามา อีกทั้งยังมีความกังวลต่อภัยก่อการร้ายที่ยังคงปกคลุมอยู่ และกังวลเรื่องการขึ้นดอกเบี้ยของ FED อย่างไรก็ตามจากตัวเลข GDP 3Q58 ที่ออกมาดีกว่าคาด เราจึงมองว่าหากดัชนียังคงปรับตัวลดลงต่อ แนะนำให้นักลงทุนทยอยสะสมหุ้นที่คาดว่าจะเห็นการฟื้นตัวในช่วงปลายปีได้อย่างเช่น กลุ่มค้าปลีก และหุ้นในกลุ่มที่ได้รับประโยชน์จากนโยบายภาครัฐ อย่าง รับเหมาก่อสร้าง 
 
วิเคราะห์ทางเทคนิค
SIS  ราคาปิด 4.70 บาท
แนวรับ 4.66 บาท          
แนวต้าน 4.80, 5.20 บาท
แนว cut loss หากใกล้จะหลุด 4.62 บาท
กราฟ SIS อยู่ในระหว่างการสร้างฐานหลังจากรูดลงมาจาก 5 บาท จนทำให้เกิด Oversold แนวโน้มแท่งเทียนส่งสัญญาณการ rebound  โดยมี Stoch สนับสนุนการดีดตัวนี้ มองต้าน 4.80 บาท มีความสำคัญ หากผ่านไปได้จะเด้งแรงไป 5.00 บาท 
 
เด็กแนว
SMPC   กำไรไตรมาส 3/58 แม้จะลดลงบ้าง  แต่สิ่งที่เห็นคือแนวโน้มความต้องการถังแก๊สกำลังจะกลับมา และคาดว่ายอดขายจะเติบโตดีในไตรมาส 4/58 ผู้บริหารเผยว่ามีคำสั่งซื้อล่วงหน้าตอนนี้เต็มๆ เลย จึงต้องเพิ่มกำลังการผลิตเป็น 90% ดังนั้น ในไตรมาส 4/58  ออกมาไม่ธรรมดา และต่อเนื่องไปปีหน้า  ความต้องการถังแก๊สที่กลับมาจึงทำให้มีคำสั่งซื้อยาวไปปีหน้า  นักวิเคราะห์มองว่าเป็นผลมาจากการบริโภคก๊าซเพื่อใช้ในการหุงต้มมีสูงขึ้นจากการทดแทนการใช้พลังงานจากฟืนและราคา LPG ที่ค่อนข้างถูกแล้ว ส่งผลให้การเติบโตของรายได้จะเกิดขึ้นจากปริมาณการขายที่เพิ่มขึ้นเป็นหลักชดเชยแนวโน้มราคาที่อ่อนตัวลงตามราคาเหล็กซึ่งเป็นวัตถุดิบหลักในการผลิต พร้อมแผนการขยายตลาดในสินค้าถังน้ำหนักเบาในสหรัฐ และการขยายกำลังในส่วนของการซ่อมแซมถังเก่า ทำให้มองว่ากำไรปี 59 จะเติบโตเฉียด 15%  สิ่งที่น่าจับตาคือการเตรียมเข้าซื้อกิจการที่เกี่ยวเนื่องกันจากบริษัทอื่น เพื่อขยายตัวของรายได้ ซึ่งแนวโน้มให้ดูการเข้าซื้อบริษัทที่เกี่ยวกับ logistic นำมาเป็นลูกของบริษัทสำหรับงานขนส่งช่วยลดต้นทุน  แม้ผลประกอบการยังเติบโตไม่แรงมาก แต่เป็นการฟื้นจากธุรกิจที่แย่มาหลายปี  ราคาหุ้นที่ลงมารอ ทำให้ค่า PE ต่ำเพียง 9  เท่า ถือว่าเป็นหุ้นที่ราคาไม่แพงเลย  สำหรับราคาเป้าหมายมองกันแถว 8.80 บาท ซึ่งใกล้เคียงกับโบรกเกอร์ส่วนใหญ่ที่มองกัน
กราฟของ SMPC  อ่อนตัวปรับฐานลงมาหลังจากขึ้นแรงก่อนหน้านี้ โดยลงมาทรงตัวที่แนว 6 บาท และเกิดรูปแบบ morning star ขณะที่ RSI  เริ่มผงกขึ้น คาดว่าเกิด double bottom ที่จะทำให้มีการดีดตัวขึ้นได้ แนะนำซื้อเก็งกำไรมีต้านสั้น 6.70 บาท